Document ID: 32004R2102

KOMMISSIONENS FORORDNING (EF) Nr. 2102/2004
af 9. december 2004
om undtagelsesforanstaltninger til støtte for markedet for æg i Italien
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 2771/75 af 29. oktober 1975 om den fælles markedsordning for æg (1), særlig artikel 14, og
ud fra følgende betragtninger:
(1)
Som følge af, at der opstod aviær influenza i visse af Italiens produktionsområder i perioderne december 1999 til april 2000, august til oktober 2000 og oktober 2002 til september 2003, vedtog de italienske myndigheder veterinære og handelsmæssige restriktioner, navnlig på grundlag af Rådets direktiv 92/40/EØF af 19. maj 1992 om fællesskabsforanstaltninger til bekæmpelse af aviær influenza (2). Transport og afsætning af rugeæg blev således midlertidigt forbudt i Italien eller i de områder, der var direkte berørt af epizootien.
(2)
Med begrænsningerne af den frie omsætning af rugeæg som følge af anvendelsen af veterinærforanstaltningerne var der risiko for, at markedet for rugeæg ville blive alvorligt forstyrret i Italien. De italienske myndigheder traf for det tidsrum, der var strengt nødvendigt, foranstaltninger til støtte for markedet. Ifølge disse foranstaltninger var der mulighed for dels at anvende rugeæg henhørende under KN-kode 0407 00 19, som det ikke længere var tilladt at udruge, til forarbejdning til ægprodukter, dels at destruere rugeæg henhørende under KN-kode 0407 00 19 og 0407 00 11.
(3)
Foranstaltningerne har haft positiv indflydelse på markedet for rugeæg. De bør derfor betragtes som undtagelsesforanstaltninger til støtte for markedet efter artikel 14 i forordning (EØF) nr. 2771/75, og der bør ydes støtte som kompensation for en del af de økonomiske tab i forbindelse med dels forarbejdningen af rugeæg til ægprodukter, dels destruktionen af rugeæg.
(4)
De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fjerkrækød og Æg -
UDSTEDT FØLGENDE FORORDNING:
Artikel 1
1. De italienske myndigheders beslutning om at anvende rugeæg henhørende under KN-kode 0407 00 19 til forarbejdning til ægprodukter og om destruktion af rugeæg henhørende under KN-kode 0407 00 19 og 0407 00 11 i perioderne 17. december 1999 til 14. april 2000, 14. august til 16. oktober 2000 og 11. oktober 2002 til 30. september 2003 som følge af de nationale veterinærforanstaltninger, der navnlig blev truffet på grundlag af direktiv 92/40/EØF, betragtes som en undtagelsesforanstaltning til støtte for markedet, jf. artikel 14 i forordning (EØF) nr. 2771/75.
2. I forbindelse med den foranstaltning, der er nævnt i stk. 1, ydes der en kompensation på:
-
0,0942 EUR pr. rugeæg henhørende under KN-kode 0407 00 19 og anvendt til forarbejdning for maksimalt 770 751 styk
-
0,1642 EUR pr. rugeæg henhørende under KN-kode 0407 00 19 og destrueret for maksimalt 165 040 styk, og
-
0,5992 EUR pr. rugeæg henhørende under KN-kode 0407 00 11 for maksimalt 264 930 styk.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. december 2004.

Labels: 3
18
17
6